Matovič, Igor, poslanec NR SR (2015-04-15):
Pán predseda, kolegovia, kolegyne, mám relatívne málo rokov, ale z toho, čo som čítal, presne takto si predstavujem politické procesy v 50. rokoch. (Potlesk.) Jednoducho vládna moc, boľševici, ktorí si zmyslia, že zrazu oni majú pravdu a majú patent na rozum, si povedia, že tí, ktorí chceli pre štát dobre, sú zločinci, ukážu na nich prstom a verejne ich pred celou spoločnosťou popravia. Rituálne politicky zavraždia. Zároveň som hlboko presvedčený, že to, čo chcete dnes spáchať Jánovi Figeľovi, áno, predsedovi našej konkurenčnej politickej strany, tak je nič iné len odplatou za to, že vám prekazil obrovský kšeft pri PPP diaľniciach na severe Slovenska. Kšeft, ktorý ste si nachystali na sklonku prvej Ficovej vlády v nádeji, že budete pokračovať aj v druhej Ficovej vláde po roku 2010, a zrazu výsledok volieb vás natoľko prekvapil, že vám statočný človek Ján Figeľ na poste ministra dopravy váš odporný kšeft prekazil. Kšeft, na ktorom ste chceli iba za úroky a poplatky spriazneným mecenášom Váhostavu a podobným dopriať 10 mld. eur na úkor všetkých ľudí na Slovensku. Na úkor všetkých daňových poplatníkov. Je verejným tajomstvom, že ste mali tieto tri balíky, na čo bola rozdelená vlastne tá výstavba diaľnic, rozdelené medzi tri koaličné strany. Smer mal ten najväčší zákusok, druhý malo HZDS, potom SNS. Pán Mečiar zvykol v kuloároch následne hovoriť o tom, že nakoniec ste ich ešte podviedli, že ešte aj ten ich zákusok ste si zobrali a dohodili ste ich tomu vášmu sponzorovi, vášmu mecenášovi. Vždy, keď som pozeral diskusiu Roberta Fica s Jánom Figeľom, pomedzi tie niekedy silené úsmevy som videl, že za niečo ho veľmi, veľmi nemá rád, a myslím si, že bolo to práve kvôli tomu, že ten odporný kšeft, ktorý ste chceli spáchať na úkor vašich voličov, v prvom rade vašich voličov, ten odporný kšeft vám prekazil. Dnes pri situácii, kedy sa namierili reflektory na páchateľa, tak páchateľ zrazu ručičkou ukazuje jeden týždeň na Ivetu Radičovú, to ona spáchala ten podvod pri Váhostave. Ona je príčinou, lebo zabezpečila nízke ceny diaľnic. Ona priložila revolver Širokému a Široký podpísal zmluvu dobrovoľne pod svoje náklady. Keď to nevyjde a keď zistil, zrejme z prieskumu, že je úplne trápne útočiť na bezbrannú ženu, ktorá sa nemá šancu vlastne brániť, keďže v politike nepôsobí, tak si našiel druhú obeť a tou je Ján Figeľ alebo minister dopravy vtedajší. Včera sme to videli na tlačovke. Päťkrát krásne podľa manuálu povedané, Ján Figeľ je strojca podvodu, „kultúry podvodu“. Tak to doslova bolo povedané a zaviedol kultúru podvodu, urobil kultúru podvodu a podobne. Jednoducho chcete ľuďom vsugerovať niečo, nejakú mantru a vždy – tak ako aj v iných prípadoch – sa riadite heslom, že stokrát opakovaná lož sa stane pravdou, a ja vám poviem, že v tomto prípade čísla nepustia. Už v predošlej rozprave, ktorú sme takýmto teatrálnym spôsobom prerušili, som vám hovoril príklad iba jedného tunela pri Žiline, kedy vy ste to vysúťažili, v úvodzovkách, pre svojho kamaráta, pre osobného priateľa Roberta Fica za 1,1 mld. eur, keď vám to Figeľ zrušil a museli ste už dokončiť rozbehnutú súťaž, zrazu ten istý tunel ste podpísali za 341 mil. eur. Ja pevne verím, že základnú matematiku poznáte, že 1,1 mld. je 1 100 miliónov mínus 341 je 759, keď sa nemýlim. Trištvrte miliardy eur ste išli ukradnúť na jednom úseku diaľnice. Na 11-kilometrovom tuneli. Trištvrte miliardy eur a to vám prerušil Ján Figeľ. (Rečník ukázal rukou smerom do pléna.) Síce sedí zatiaľ ešte tam. (Rečník ukázal rukou šikmo za seba.) Za toto ho Robert Fico nemá rád, lebo jednoducho nemohol vrátiť svojim sponzorom to, čo mu sponzori pred voľbami 2002, možno 2006 dali, za čo mu zaplatili kampaň. Možno za čo sa mu zložili na jeho lukratívne bývanie 350 metrov štvorcových na hradnom vŕšku, tak zrazu, keďže mu prerušil kšeft, tak dnes je on akože vinník. Nehanbíte sa, prosím vás? Tomuto sekundujete? Ani štipku svedomia nemáte? Trošičku. Zamyslite sa iba nad tým jediným tunelom. Ja vám nechcem komplikovať čísla, nechcem komplikovať rozmýšľanie. Jeden jediný tunel Robert Fico vysúťažil za 1,1 miliardy a súťaž, ktorá dobehla na základe toho, ako ju nastavil Ján Figeľ, bolo za 341 miliónov. O trištvrte miliardy menej. Dnes Shooty zverejnil takú peknú kresbu, zrejme ho poznáte. (Rečník vzal do pravej ruky obrázok s karikatúrou a ukazoval ho plénu.) Toho Shootyho myslím a možno ste videli aj tú kresbu a hľadá zrejme, alebo teda ten pán, ktorý na tej kresbe je, myslím si, že to bude váš predseda strany a zrejme niekoho hľadá, že kto je ten vinník. Snaží sa ukázať na Jána Figeľa, ale ja si osobne myslím, že páchateľ je na tej druhej karikatúre, ktorú zverejnil včera. (Rečník vzal do ľavej ruky obrázok s ďalšou karikatúrou a oba obrázky ukazoval plénu.) Možno ho poznáte, ja úplne, do tváre mi až príliš známy nie je, ale počul som, že vraj vy v SMER-e ho máte dosť v úcte a pomaly by ste mu ruky bozkávali. Ak ho naozaj poznáte a niekto od vás pozná iniciály tohto človeka, kto je tu na tej druhej karikatúre, poprosím vás, adresu Generálnej prokuratúry poznáte. Tento človek za podvod iba pri tom jednom tuneli, ktorý išiel spáchať, musí zhniť v base. Rovnako oproti v cele s pánom Širokým. Keď chcú, môžu byť aj spolu. Ak vám nie je hanba, dnes človeka, ktorý upozornil na vaše zlodejiny a prerušil vaše zlodejiny a povedal, že nie takýmto megavilám na Bahamách (rečník ukázal plénu fotografiu), že toto nie je normálne, že toto nie je sociálne cítenie a sociálna demokracia, a zarazil kšeft pre pána Širokého. Ak dnes vy sa podieľate na tejto rituálnej politickej vražde, tak buď ste úplne stratili svedomie, alebo vás veľmi dobre za to platia. Neverím tomu, že ste tak hlboko klesli, že ste ochotní vybartrovať svoje svedomie za to, aby ste mali miesto na budúcej kandidátke, aby ste znova tu mali teplý flek a znova vám každý mesiac cinklo tritisíc eur na účet. Naozaj tomu neverím. Zamyslite sa, prosím vás, nad sebou. Slovensko si zaslúži ľavicovú stranu. Úprimnú ľavicovú stranu s úprimným ľavicovým cítením. Nie toť pán Blaha a spol., ale naozaj úprimnú sociálnu demokraciu. Ja verím, že v SMER-e medzi členmi a tak isto medzi voličmi sú čestní ľudia. Povedzte si, že stačilo konečne tých rozkrádačiek. Postavte sa zlodejom vo vlastných radoch, vo vedení vašej strany konečne čelom. Naberte odvahu a verte tomu, že ľudia to veľmi ocenia. Urobte konečne na Slovensku normálnu sociálnodemokratickú stranu. Čestnú, ktorá bude pracovať pre ľudí a ktorá nebude mať jediný cieľ, aby obohacovala mecenášov, oligarchov, sponzorov svojej vlastnej strany. Urobte stranu, kde nebudete poskokmi, kde budete môcť mať svoje vlastné svedomie, kde budete môcť naozaj hájiť ľavicové hodnoty, ľavicové hodnoty, ktoré naozaj budú o sociálnom cítení s chudobnými, biednymi, slabšími, s tými stavbármi u toho Širokého, nie so Širokým. To, čo dnes vy predvádzate, je len karikatúra sociálnej demokracie a ste toho súčasťou. Naberte odvahu, ak tú odvahu naberiete, ja vám čestne z tohto miesta sľubujem, že vám prispejem na vznik vašej strany, ak u vás sa nájdu ľudia, ktorí si povedia, že pôjdu robiť čestne sociálnu demokraciu a vybudujú tu na lúke čistú sociálnodemokratickú stranu. 15 rokov pred vstupom do politiky som podnikal. Od tretiaka na vysokej škole som zamestnával 2-tisíc ľudí a robil som to až dovtedy, dokedy som do politiky vstúpil. Zarobil som za tie roky kopu peňazí, ale nikomu som nezostal dlžný. Z týchto peňazí sme vám ochotní, naša rodina, prispieť na vznik úprimnej sociálnodemokratickej strany, ktorá sa postaví zlodejom v SMER-e. Každopádne to, čo tu dnes chcete proti noci robiť, a môžete hovoriť, že večer pracujú aj iní ľudia, to je, samozrejme, normálne, ale zároveň si ľudia zaslúžia, aby boli informovaní o tom, čo sa deje v sieni zákonnosti, ako hovorí Janko Mičovský z nášho klubu. A oni nemajú čas po večeroch, po práci ešte študovať a sledovať teraz nejaký priamy prenos a je evidentné, že ste dali túto schôdzu preto, aby čím skôr sa na to zabudlo, aby čím skôr bolo za tým, lebo aj u vás zrejme sú ľudia, ktorí si uvedomujú, že takýmto spôsobom urobíte z Jána Figeľa martýra, ktorého ste rituálne popravili ako v procesoch z 50. rokov. Ja za nás, za naše hnutie, možno vám to bude pripadať čudné, keďže poslanecký alebo teda politická strana KDH je de facto naším konkurentom, viem z tohto miesta sľúbiť, že ak naozaj dokonáte tento politický zločin, ak miesto skutočného páchateľa, ktorý sídli na Úrade vlády, popravíte toho, kto chcel pri diaľniciach úprimne šetriť a nikoho nenútil, aby podpísal zmluvy pod náklady, naše hnutie stiahne všetkých ľudí zo všetkých funkcií, ktoré ste nám veľkodušne dali. (Potlesk.) Môžete to brať ako prejav solidarity, môžete to brať ako prejav statočnosti postaviť sa čelom voči zlodejom, voči moci, ktorá si uzurpuje právo na pravdu. Môžete to brať akokoľvek. Každopádne, ak popravíte Jána Figeľa za to, že ušetril Slovensku 10 mld. eur, za to, že zrušil vašu obrovskú zlodejinu, ktorou ste chceli tunelovať a okrádať vašich vlastných voličov, zajtrajším dňom prestáva byť podpredsedníčkou Národnej rady Erika Jurinová (potlesk), zajtrajším dňom prestáva byť splnomocnencom vlády pre rómske komunity Peter Pollák (potlesk), zajtrajším dňom prestáva byť predsedom výboru pre pôdohospodárstvo Martin Fecko, zajtrajším dňom prestáva byť predsedom výboru Jozef Viskupič. Stiahneme všetkých ľudí, ktorým ste nám veľkodušne dali, a vládnite si tu sami. Tak či tak ste porušili všetky tradície, ktoré v parlamentnej demokracii, v mladej parlamentnej demokracii na Slovensku boli zvykom, že kontrolné funkcie patria opozícii a nepodelili ste sa o žiadnu moc. Nie ani teda o moc, tá patrí vám, ale o kontrolné funkcie. Obsadili ste si vlastným človekom Úrad pre verejné obstarávanie, držíte vo funkcii Najvyššieho kontrolného úradu človeka, ktorý vám veľmi vyhovuje, lebo len slabučko hryzká, lepšie povedané nehryzká vôbec, lebo už nemá zuby. Generálnu prokuratúru ste si obsadili svojím vlastným človekom, ešte je aj k tomu spolužiakom pána premiéra Roberta Fica, políciu, prezidenta Policajného zboru máte nominovaného svojho vlastného, prezidenta Finančnej správy máte nominovaného svojho vlastného, všetky kontrolné funkcie, aké existujú, všetky držíte v rukách a myslíte si, že my vám tu budeme robiť poskokov. No nebudeme. Ešte raz opakujem, ak dokonáte tento politický zločin, zajtrajším dňom si vládnete až do volieb úplne, úplne sami. Užite si to. (Potlesk.)